Makatên pungkasaning karsanipun Prabu Eswaryapala, anggènipun tansah krama sabên dintên, sarêng sampun mundhut anakipun Kyai Patih Nitibadhèswarya anama Dyah Tantri wau, lajêng botên kêpengin mundhut lare sanèsipun, awit lajêng kacanthol, tansah kêpengin mirêngakên lajênging cariyosipun, isi wêwulang sae-sae, sumusup ing salêbêting cariyos ingkang angrêsêpakên, pêpêthikan saking sêrat dongèng sarta sêrat piwulang ing pasraman, cariyos wau damêl lêjaring manah sarta adamêl padhanging angên-angên, angungkuli padhanging surya wulan ingkang madhangi jagad raya. Ing ngandhap punika pêthikan sawatawis saking cariyos ingkang dipun dongèngakên dhatêng Dyah Tantri. Taksih wontên sambêtipun.